མཛད་སྒོའི་ཐོག་མར་བོད་མི་མང་སྤྱི་འཐུས་དང་ཀུན་ཕན་ལས་ཁང་གི་ལས་རོགས་ཟླ་བ་ཚེ་རིང་ལགས་ནས་ཀུན་ཕན་ལས་ཁང་ངོ་སྤྲོད་དང་འབྲེལ་ཁོང་གིས།ཕྱི་ལོ་༢༠༠༠ལོ་ནས་ཀུན་ཕན་ལས་ཁང་མགོ་འཛུགས་གནང་ཡོད་པ་དང་།ཀུན་ཕན་ལས་ཁང་དེ་འཛུགས་དགོས་པའི་རྒྱུ་མཚན་ནི་ང་ཚོའི་སྤྱི་ཚོགས་ནང་སྔར་མེད་པའི་གོམས་གཤིས་ཆང་རག་དང་ཉལ་ཐའི་རིགས་སོགས་མྱོས་རྫས་ཀྱི་སྨན་བེད་སྤྱོད་བྱེད་མཁན་ལོ་རེ་ནས་མང་རུ་ཕྱིན་པ་དང་།དེ་འདྲའི་མང་པོ་བྱུང་བའི་སྐབས་མྱོས་རྫས་འཐེན་ནས་ནད་པ་ཆགས་པ་མང་པོ་ཞིག་རྒྱ་གར་གྱི་མྱོས་རྫས་བཀག་འགོག་ཁང་དེ་འདྲའི་ནང་འགྲོ་བཞིན་ཡོད་པ་དང་།དེ་ལ་ཕྱིན་པའི་སྐབས་སུ་སྐད་ཡིག་གི་དཀའ་ངལ་དང་གོམས་གཤིས་སོགས་ཀྱི་དཀའ་ངལ་འཕྲད་བཞིན་པ།ལྷག་པར་དུ་དེ་འདྲའི་ནང་ལ་སོང་སྟེ་སྔོན་ཆད་མ་ཤེས་པའི་མྱོས་རྫས་རིགས་བེད་སྤྱོད་བྱེད་མཁན་ཆགས་ཀྱི་ཡོད་སྟབས།བོད་པ་རང་གི་གོམས་གཤིས་དང་མཐུན་པའི་ནད་གསོ་ཁང་ཞིག་མ་བཙུགས་པ་ཡིན་ན།མ་འོངས་པར་དཀའ་ངལ་དེ་ལས་ཆེ་རུ་འགྲོ་བར་དོགས་ནས་ད་ལྟའི་ཀུན་ཕན་ལས་ཁང་གི་ཚོགས་གཙོ་བསྟན་འཛིན་ཀུན་བཟང་ལགས་དགའ་ལྡན་ཕོ་བྲང་ན་ཡོད་སྐབས།༧གོང་ས་རྒྱལ་བ་རིན་པོ་ཆེ་ལ་སྙན་གསེང་ཞུས་པ་ལྟར།༧གོང་ས་རྒྱལ་བ་རིན་པོ་ཆེ་མཆོག་གིས་ཐུགས་བརྩེ་བ་ཆེན་པོས་ཧིན་སྒོར་འབུམ་༢༥གསོལ་སྩལ་གནང་བ་དེ་ཕྱི་ལོ་༢༠༡༠བར་འཕྲོད་བསྟེན་ལས་ཁུངས་ལ་བཅོལ་ནས་དེ་ཡི་སྐྱེད་ཀ་ཡིས་ས་ཆ་ཉོ་ཐུབ་པ་བྱུང་བ་དང་།ཕྱི་ལོ་༢༠༡༦ལོར་སྨན་རྩིས་ཁང་བརྒྱུད་ཐའེ་ཝན་གྱི་ཡེ་ཤེས་འཁོར་ལོའི་ཐེབས་རྩ་ཁང་གི་རོགས་རམ་འོག་ད་ལྟའི་ཆར་འཛུགས་སྐྲུན་ཆ་ཚང་འགྲུབ་ཡོད་པ་རེད།ཅེས་བརྗོད་སོང་།